**Crawley** on 121 000 asukkaan kaupunki ja kaupunkipiiri (*borough*) West Sussexin kreivikunnassa Kaakkois-Englannissa. Se sijaitsee 44 kilometriä Lontoon keskustasta etelään ja luetaan Lontoon metropolialueeseen. Sen pohjoisosissa sijaitsee Lontoon toiseksi suurin lentoasema Gatwick. Kaupunkipiirin alueella ei ole yhtään kuntaa (*unparished area*).

Historia
--------

Pyhän Nikolauksen kirkon vanhimmat osat rakensivat saksit.
Crawleyn nimi tulee muinaisenglannista ja tarkoittaa ’variksia kuhisevaa aukiota’. Kaupungin nykyinen alue jakautui aikaisemmin kolmeen seurakuntaan: Ifield, Crawley ja Worth (osittain). Crawleyn kylä mainitaan ensimmäisen kerran kirjallisissa lähteissa vuonna 1203, kun se sai oikeuden pitää markkinat kerran viikossa. Kylän asukasluku kasvoi hitaasti mutta tasaisesti seuraavien 400 vuoden ajan sen ympäristössä harjoitetun raudanvalmistuksen ansiosta. Raudantuotanto lisääntyi voimakkaasti etenkin 1500-luvulla masuunin keksimisen jälkeen, ja kymmenen kilometrin säteellä Crawleysta toimi enimmillään kaksikymmentä rautaruukkia. Tuotanto hiipui kuitenkin kokonaan 1700-luvun loppuun mennessä.

Brightonin kasvettua nopeasti 1700-luvun lopulla Lontoosta rakennettiin sinne suorempi tie, jota pitkin alkoi liikennöidä säännöllisesti hevosvaunuja. Koska Crawley sijaitsi reitin puolivälissä, sinne rakennettiin useita majataloja matkustajia varten. Rautatien saavuttua Crawleyyn 1840-luvulla vaunuliikenne hiljentyi ja kaupungin väestö alkoi kasvaa nopeasti. Vuonna 1891 avattiin Gatwickin kilparata, jossa järjestettiin Grand National ensimmäisen maailmansodan aikana. Sotien välisenä aikana entisten aateliskartanoiden maita vapautui asuntorakentamiseen ja kaupunkiin voitiin rakentaa 900 uutta taloa. Gatwickiin avattiin 1930-luvulla lentokenttä, jonka kuninkaalliset ilmavoimat otti käyttöönsä toisen maailmansodan aikana. Sodan jälkeen lentokenttä laajennettiin Gatwickin lentoasemaksi, jonka kuningatar vihki käyttöön kesäkuussa 1958.

Crawley valittiin 9. tammikuuta 1947 yhdeksi "uusista kaupungeista" (engl. *new town*), joihin parlamentti halusi ohjata Lontoon nopeasti kasvavaa väestöä. Hankkeen myötä Crawleyyn liitettiin Three Bridgesin ja Ifieldin kylät. Kaupungin keskustan ympärille suunniteltiin yhdeksän kylämäistä asuinaluetta ja teollisuusalue. Kaikille asuinalueille tuli oma aluekeskuksensa, johon rakennettiin liikkeitä, koulu, kirkko, monitoimitalo ja pubi.

1960-luvun alkuun mennessä Crawleyssa oli jo 60 000 asukasta ja kymmenen asuinaluetta. 1980-luvulla sen rajoja laajennettiin ulottumaan M23-moottoritielle idässä ja Ifield Westin alueelle lännessä. Vuoteen 2019 mennessä kaupungissa oli 114 000 asukasta ja neljätoista asuinaluetta ja siitä oli kasvanut suurin kaupunkialue West Sussexin sisäosissa.

Lähteet
-------

* Harris, Roland: Crawley: Historic Character Assessment Report (PDF) Sussex Extensive Urban Survey. Viitattu 4.4.2024. (englanniksi)

### Viitteet

1. ↑  Brinkhoff, Thomas: Crawley (West Sussex, South East England, United Kingdom) – Population Statistics, Charts, Map and Location *City Population*. Viitattu 4.4.2024. (englanniksi)
2. ↑  Brinkhoff, Thomas: Crawley (District, United Kingdom) – Population Statistics, Charts, Map and Location *City Population*. Viitattu 4.4.2024. (englanniksi)
3. 1 2  Swartz, Karl: Great Circle Mapper *gcmap.com*. Viitattu 4.4.2024. (englanniksi)
4. ↑  Brinkhoff, Thomas: London (Agglomeration, Agglomerations, United Kingdom) – Population Statistics, Charts, Map and Location *City Population*. Viitattu 4.4.2024. (englanniksi)
5. ↑  Crawley *Encyclopaedia Britannica*. Viitattu 4.4.2024. (englanniksi)
6. ↑  Election Maps Ordnance Survey. Viitattu 4.4.2024. (englanniksi)
7. 1 2 3 4 5  History of Crawley Crawley Borough Council. Viitattu 4.4.2024. (englanniksi)
8. 1 2 3  Harris, s. 14.
9. ↑  New towns UK Parliament. Viitattu 4.4.2024. (englanniksi)